khistorydata/jeongjo-sjw-relations huggingface dataset:
정조 8년 · 목
予曰。卿之所掌册子。何以爲名則好耶。鍾顯曰。以太學志或泮宮志爲名。則似好矣。予曰。何當訖工。鍾顯曰。似在六月後矣。予曰。升補爲幾抄乎。鍾顯曰。再抄爲之。而今朔內。欲又設行矣。鍾顯曰。本館養賢庫時遺在。米爲四百餘石。而館中凡有不時之需。輒皆犯用。故年年欠縮。徒擁虛簿。今則所謂遺在之數。蕩然無存。而地部則以遺在尙多之故。劃給之際。每爲持難。前頭事誠爲悶慮。自本館亦當有査正之擧。節省之道。而此事終不可不一番經稟。故敢達矣。予曰。出擧條。與度支長相議。從長稟處。予曰。近來應製。謄置本館乎。鍾顯曰。未及謄置矣。予謂尹行任曰。內閣御題。盡爲謄送乎。行任曰。從當謄送計矣。予曰。此後書題。如有疊出之事。試官稟定。俾無更出之弊。鍾顯曰。郞廳一員。以能文者差出。則似好矣。予曰。如有可合人。自辟也。予曰。近來居齋儒生。專尙科文。不解經義。向來講義。全不曉解。今番則此條問。先自卿始。講究以入。儒生中如有曉解經義者。亦令講義作編以入。予曰。閣志凡例。何以爲之乎。太學志弘文志。今方爲之。三志若一時成出則好矣。而凡例不一。是非多端。且圈下先是二字。不成册子貌樣矣。浩修等曰。誠如聖敎矣。予曰。抄啓文臣之所見何如。瀅修曰。事實法制。稍有頭緖。而作篇凡例。亦未定規矣。予曰。若此不已。則雖十年爲之。徒有道舍之嫌。割付則中止。更爲出草也。有防曰。此等册子。見於奉朝賀。則似有益矣。予曰。奉朝賀精神筋力。近何如也。浩修曰。筋力則雖難擔當奔走之役。精神則頗有勝焉。近以構成册子。爲消日之資矣。予曰。卿須持去此草。與奉朝賀。構出初篇凡例以入。好矣。而印役則以念後擧行也。予曰。都承旨何爲緣故出乎。承旨黃昇源曰。多日上直。故出去云矣。
정조 8년 · 강
以李尙琦爲懷德縣監。
정조 8년 · 목
敎曰。投印之律。 先朝下敎昭在。向於一二守令。亦已嚴處。則焉敢復此冒犯。令該府參考受敎擧行。以懲他守令。未差之代。令該曹口傳差出。仍令明日辭朝。
정조 8년 · 강
命內需司紙刹。以玉泉寺劃屬施行。
정조 8년 · 목
戶曹啓言。內需司可合紙刹。因禮曹望報。以慶尙道晉州玉泉寺劃屬。關問該道矣。卽接回移。則玉泉寺本以晉州富刹。雖不及古昔盛時。論以近來各寺。可謂全盛。且紙品頗好。可合紙刹云。移屬蠲役等節。依前草記擧行之意。請分付本道及內需司。敎以。尙此留中。或慮有弊端。而內用紙地。旣甚苟簡。本道報辭。又不防塞。然則依此施行之意。分付也。
정조 8년 · 강
命賑廳員役。幷施賞。
정조 8년 · 목
賑恤廳啓言。本廳留養兒放送事命下矣。留養中男女二十三口。各其親屬處出給。男兒四口。本廳員役等收養次率去。其餘十二口。仍姑留養之意敢啓。敎以。本廳員役之自願收養。事極可尙。自本廳幷施賞。
정조 8년 · 강
召見下直守令及 景慕宮提調尹塾于誠正閣。
정조 8년 · 목
予曰。守令進前。奏職姓名。尙琦奏曰。懷德縣監李尙琦矣。予曰。荐歉之餘。下去善治也。予曰。提調進前。尹塾進前奏曰。儀軌有稟定事矣。予曰。儀軌持入。予曰二件乎。塾曰然矣。予曰。都提調見之乎。今制未能十分穩當矣。小次改以齋室。籩䇺改以䇺籩好矣。百官朝服旣入。則絳紗袍亦當入之矣。塾曰然矣。予曰。月覲門圖幸行二字。改以擧動或動駕。塾曰。郞廳合席。然後。可以了當。除本司爲之何如。予曰好矣。塾曰。 宮底居民四十五戶外。又有作舍者。誠可悶矣。予曰。旣作後甚難處。何以區處則好耶。塾曰。四十五戶則或入屬軍門。其餘則或給席子契或幣帛契。則似好矣。予曰。若然。則鄕民豈爲好哉。猝難決之矣。塾曰。案山植木一田。田主尙未受價云矣。予曰。曾以盡給事。有下敎矣。何爲見漏也。出與備局有司堂上金華鎭偕入。予曰。須日 景慕宮底民田給價事。卿知之乎。華鎭曰。其時家與田。盡爲給價。而或文券不分明處。則未及準給矣。予曰。聞提調言。則案山田主。以未得受價。呼訴云。雖一年耕食。公然見失。豈無稱冤。何論文券之有無乎。言于都提調。使戶曹盡爲査出。卽速給價也。予曰。爲宮底居民。方使提調。思好道理。而席子契何如也。此外無他道乎。華鎭曰。臣亦聞知。而此外似無他道矣。
정조 8년 · 강
遞承旨金順柱。以安聖彬代之。
정조 8년 · 강
命衛外擊錚人。今日除刑推捧供。
정조 8년 · 목
因政院衛外擊錚人捧供啓稟。敎以。今日開坐。除刑推捧供以聞。
정조 8년 · 강
秋曹。以擊錚人原情覆啓。
정조 8년 · 목
刑曹啓言。再昨日動駕時。南部居盤匠金鼎澤。擊錚於衛外。故取考其原情。則以爲。渠等以假漆匠。付於繕工監。未知幾百年。而所謂白骨小盤。自鄕造來者。買得着漆。男負女戴。呼唱街巷。以此生涯。去辛卯年。間雜人稱名函廛。置簿平市署。經年相訟。月前各廛市民處。無邊錢貸下時。渠等則往赴陵寢役所之時。函廛人。以其同黨。假作盤匠。納招入啓。至有大小物貨和賣函廛之傳敎。而渠等如或一立小盤。放賣他人。則以亂廛。捉致本署笞治。乞蒙依前生業云矣。渠以幺麼盤匠。因此微細。敢爲呼籲者。非但無嚴。照律嚴勘。斷不可已。而非四件猥越擊錚者。自有當律。金鼎澤請照勘。允之。敎以。旣係民隱。各別詳査決給。俾無更訴之弊也。又以西部居良人嚴雄贊。擊錚於衛外。故取考其原情。則以爲。蓋自國初。設立各倉。田稅大同馱馬隨入時。京兆兩參軍。分掌看檢。而以每石米三合五夕。爲支供之需。因其弊端。革罷看檢之規。以渠八代祖。特差馬夫色掌。統領擧行。而往在壬辰甲子兵火。史册及版籍。擔當輸運。又於戊申。渠父亦以都色掌。外倉米太各樣軍器。及時運納。二去辛卯己卯乙酉年。屢爲見奪。故渠皆上言還奪。則五江色掌。乃渠家三百年世傳之業。而張遇恒。以渠父差人收養孫。欲奪其箕裘之業。相訟六朔。逐日等待。處決無期。相考文案。卽賜處分云矣。以非四件之事。肆然鳴金。萬萬無嚴。原情勿施。自臣曺考律勘處。而旣係民隱。自本曹請査實決給。允之。敎以。旣係民隱。各別許査。俾無呼冤之弊也。又啓言。西部良人金鼎秀。擊錚於衛外。故考其原情。則以爲。渠廛地處卑而賦役高。殖利下而稅漸滋。此爲難支渙散之弊。每朔朔米爲三十九兩八錢四分。添給雨裝直者。又爲二十九兩九錢。掌務例債爲四兩。燈油三斗式。合爲七十三兩七錢四分。而每日以色掌。長待官門。坐市之人。如或撤業逃走。則猛杖拘囚。徵索情債。一不如意。則笞罰立至。每年每市。橫斂一兩。別責酒錢。故方在渙散。朔捧及雜役。一依他廛例。裁減嚴禁云矣。此非四件之內。而敢稱廛瘼。肆然鳴金者。誠極無嚴。原情置之。金鼎秀考律勘處。而旣係廛瘼。令平市署從長釐改之意。請分付。敎以。草記內。不言廛名。疏漏甚矣。無論某廛。旣屬弊瘼。判堂方帶該署提調。從速決給。俾無稱冤之端也。又啓言。果川居幼學吳錫忠原情。則爲其曾祖始壽復官爵事也。當初勘獄。已多立異之論。其後回咨。又有明證之端。則子孫之鳴冤。固非異事。而春間旣爲上言。今又擊錚。雖甚煩瀆。係是四件內事。且關鞫案。請令該府稟處。允之。又啓言。善山居土兵陳萬善擊錚原情。以爲金烏山城。處於善山開寧金山知禮四邑之中。儲置軍餉軍器。又置別將。募聚民人。刷入僧徒。守直禁松。而其中知禮之還。因丁酉水災。分布屬邑。故賴䨀糶資生者。自此渙散。禁山則城腰四方十里。禁養松田。至于累百年。壬寅四月。開寧縣扶桑驛金奉初等。稱以土兵之侵漁。呈狀本縣。以廣占樣轉報。則營門割境。定給驛卒。則三載亂斫。定界已赭。城內鎭南寺刷入累百餘僧。只存三名。空城可期。三條事。乞依舊規云矣。非四件猥屑事。鳴金無嚴。原情置之。而知禮餉還事置之。禁松之定界事。則他邑皆有定界。而惟開寧一邑。獨無定界。故山城之廣占。乃在越坪之他山。一境之樵採者。皆不得往焉。如有新插松籬。則憑籍別將之勢。推捉侵漁。罔有紀極。因其民訴。一依他邑例定界。而但其所供以爲。定界三載。山麓成赭云爾。則盡斫界外之木。漸犯限內之松。難保其無慮。僧徒刷入事。則保障之地。宜有守護之道。詳加括刷。以實寺刹。自有前規。幷令本道。請査實處之。允之。敎以。事係民隱。各別詳査決給。俾無更訴之弊。又啓言。大邱府殺獄罪人徐膺福子童蒙亨曾。爲其父訟冤擊錚。所當依例捧供。而昨年春。因亨曾登聞。行査本道。則其父膺福之獄情無疑。判付處分。又爲嚴截。則渠雖兇頑。敢生死中求生之計。縱子驚動天聽。萬萬痛惋。徐亨曾之再次呼籲。復事呼冤。如是煩瀆者。誠極無嚴。不可以事係四件曲恕。原情勿施。自臣曺請參酌懲治。敎以。情急爲親屢籲。不足嚴懲。特爲分揀放送。法理至嚴。無得更訴之意申飭。
정조 8년 · 강
命中和府殺獄罪人金處元。具意見稟處。
정조 8년 · 목
平安監司鄭民始。以中和府殺獄罪人金處元獄事査啓。令該曹稟處馳啓。敎以。此文案。始欲參情究法。終又因跡起疑。不得已措辭判下。而觀此査啓中供招。大有係倫常。所謂哀矜而勿喜者。政爲此獄準備語。三堂明日齊會本曹。詳加考閱。各具意見稟處。
정조 8년 · 목
予曰。注書出去。平安道殺獄回啓。昨日判付下者。今日刑曹堂上開坐。擧行與否知入。
정조 8년 · 강
遞承旨金宇鎭。以林錫喆代之。尋遞。以金載瓚代之。
정조 8년 · 목
敎曰。左承旨聞有實恙許遞。又敎曰。承旨前望單子入之。待下批牌招察任。○錫喆牌不進。敎以。許遞。前望單子入之。
정조 8년 · 강
命吏曹參議。以在京無故人擬入。
정조 8년 · 목
吏曹啓言。本曹參議差出。而前望中無故之人。只有二人。以二望擬入。敎以。在京無故人擬入。
정조 8년 · 목
吏曹啓言。本曹參議前望中。黃昇源金宇鎭俱在解由未出中。無故之人。只是金憙一人。何以爲之敎以。解由勿拘。○以洪周萬爲司諫。李集斗爲掌令。金東淵爲獻納。徐有成爲校理。安策爲副校理。申耆爲修撰。尹序東爲修撰。沈有鎭爲寧越府使。金宇鎭爲吏曹參議。姜世晃爲都總管。白慶周爲宣傳官。初仕也。
정조 8년 · 목
予曰。新生兒夜經驚氣。証甚危重。卿出去。與醫官相議藥料。使之連試也。參橘茶連爲煎試好矣。
정조 8년 · 강
召見承旨趙興鎭。閣臣鄭志儉于三善齋。
정조 8년 · 목
志儉。以望拜禮取稟。敎曰。由集春門冽泉門外。行奉室望 位禮。服色。以袞龍袍磨鍊。又敎曰。明日奉室行禮時。門路旣是咫尺。侍衛入直外。勿爲磨鍊。雲寶劍禁軍鎗劍軍竝除之。只金虎門軍六十名爲挾輦軍。予曰。明日時刻。待下敎入之。尺承史來詣宜春門外。侍衛皆令集成門外待令。敎曰。兵曹節目入之。
정조 8년 · 강
奉室展拜服色。命集成門小次改服。
정조 8년 · 목
敎曰。明日 奉室展拜服色。依望拜禮。集成門小次改服。以此分付。又敎曰。由集成門。取其近路。侍衛亦多除之。今番則訓將勿爲領軍結陣。只令時服來待北營。還宮後退去事分付。又敎曰。明日望拜禮。旣於門外行之。淸齋一節置之。侍臣節次。亦爲除之。
정조 8년 · 강
命時囚朴光晦。來頭次對時稟處。
정조 8년 · 목
義禁府啓言。今此朴光晦。不顧事體之截嚴。任自投印經歸。關係紀綱。其在懲他之道。不可奪告身而止。卽其地定配。似合事宜。敎以。意謂有受敎。使之依律擧行。觀此草記。旣曰無定式。又曰因特敎云爾。則向日傳敎。自歸錯認之科。草記中末端勘律措語。以傍照之意爲說。反有自今定式之嫌。然則今番事。亦可屬之特敎乎。宜付本府處之。此草記勿施。無論投印律厭避嫌律。自上不欲勘定。須有劃一之制。可無携貳之端。議于大臣。來頭次對時稟處。
정조 8년 · 강
遞承旨丁範祖具明謙。以黃昇源爲承旨。
정조 8년 · 목
敎曰。在外承旨許遞。前望單子入之。又敎曰。右承旨許遞。前望單子入之。待下批牌招察任。
정조 8년 · 강
命時原任大臣。勿待命。
정조 8년 · 목
政院啓言。議政府錄事來言。領議政鄭存謙。左議政李福源。右議政金熤。旣犯不可赦之重誅。且承不敢聞之嚴批。罪上添罪。轉益震越。未服常憲之前。不敢偃然退歸。仍爲胥命云。又納命召。何以爲之。敎以。安心勿待命事。遣史官傳諭。仍傳命召。又啓言。中樞府錄事來言。領府事金尙喆。判府事洪樂性。自訟死戾。轉益惶蹙。仍留胥命。乞伏嚴誅云。敎以。安心勿待命事。遣史官傳諭。又啓言。領議政鄭存謙。左議政李福源。右議政金熤。又使錄事來納命召。仍爲胥命云。何以爲之。敎以。予果忽捫舌之戒。略示不摡底意。此亦忘想。而致使卿等。有半夜胥命之擧矣。才因原任大臣胥命啓辭句語。己令刪定。到令卿等。毫無執言之端。況大臣胥命。何等重大。而自夜至朝。四納命召。中外聽聞之駭惑。爲如何哉。一事二事。何乃貽惱至此。切望卿等之平心熟諒事。他大臣傳諭進去承旨。同爲傳諭。仍以安心勿胥命之意。一體傳諭。命召更遣史官。傳授以來。又啓言。領府事金尙喆。判府事洪樂性。仍爲胥命云。敎以。卽聞傳諭史官因昨批中二字。有屢次胥命之擧云。所謂二字。似指積忤卿等之句耶。然則此二字存拔。無甚關係。元老之當暑勞樣。亦甚悶切。令政院就原批忤字。以拂字改書。卿等之等字下。以之意二字添書頒布。卿等安心勿待命。卽爲還第事。遣承旨傳諭。還第後。書啓。卽爲修正入啓。
정조 8년 · 강
承旨趙鼎鎭。以領府事金尙喆。判府事洪樂性附奏啓。
정조 8년 · 목
書啓以爲。臣奉聖敎。馳往傳諭。則領府事金尙喆以爲。伏蒙近密之臣。來宣聖諭。箚批中一字。特命改書。至於當暑勞樣之敎。藹然出於軫恤之至意。此豈負罪賤臣所敢得者。承此恩敎。有不敢一向遲淹。今方退歸私次云。判府事洪樂性以爲。聖諭之謀複至此。一向遲淹。尤萬萬惶悚。今方依下敎退伏私次云。
정조 8년 · 강
左承旨李敬養陳疏。自引乞遞。賜批。
정조 8년 · 목
疏略曰。向來繡啓所論襲謬之政。雖非臣莅任後事。而引暴無路。悚愧冞深。不意經筵之銜。銀臺之除。次第聯翩。自顧廉義。無抗顏之勢。每犯違傲。又增慢命之罪。乞垂諒察。特命鐫臣職名。批以。卿其勿辭行公。
정조 8년 · 강
校理尹㬦上疏。請尹得孚鞫問。蔡濟恭施以島配之典。賜批。
정조 8년 · 목
疏略曰。蔡濟恭無君之罪。國人所共討。而不惟刑辟之不加。爵秩如舊。有識之隱憂。固已久矣。果然尹得孚之疏出焉。滿紙張皇。無非悖說。精神所注。專在末端。漫漶義理。構捏大臣。是豈特爲建德報仇而已哉。臣謂島配罪人尹得孚。設鞫嚴問。期於得情。蔡濟恭爲先施以島配之典。仍命有司。明正其罪。斷不可已也。批以。須見正言李尙度疏批也。
정조 8년 · 강
副修撰朴廣源上疏。請還收金文淳處分。亟寢尹得孚薇垣新命。賜批。
정조 8년 · 목
疏略曰。噫彼蔡濟恭之罪狀。前後三司之臣。狼藉致討。金文淳旣已聲罪。則昨日之處分。恐未得爲十分穩當。至於尹得孚用捨黜陟。自有群下之公議。惟當公議之是俟。而公議未㓎之前。輕先除授。亦非至正之道。益加三思。還收金文淳昨日處分。亟寢尹得孚薇垣新命。以伸公議。批以。金文淳處分還收事。不允。尹得孚前望還收事。今無可論。
정조 8년 · 강
執義兪彥修上疏。請寢金文淳不敍之命。尹得孚設鞫得情。賜批。
정조 8년 · 목
疏略曰。蔡濟恭之罪惡。已著於前後三司之章。殿下旣不能罪之。又重而寵之。至有大臣胥命之擧。又有尹得孚中批之事。臣言辭本訥。未免伈泄而退。溺職之罪。緩討之失。自知其無所逃矣。亟降嚴誅。前工曹參判金文淳罷職不敍之敎。亦涉過當。蓋其不欲與濟恭作僚者。非獨文淳一人而已。苟有秉彝者。方討之不暇。況可以作僚乎。彼之處義。實得其當。而殿下處分。若是過中。亟寢成命。臣於治疏將上之際。伏見大臣胥命之後所下敦諭者。果然尹得孚跳踉之習。於是乎益極矣。此不可尋常處之。臣謂尹得孚設鞫得情。以杜亂本。批以。不敍亦云末勘。設鞫有關後弊。幷不允。
정조 8년 · 강
持平李彥祜上疏。謂蔡濟恭設鞫得情。賜批。
정조 8년 · 목
疏略曰。蔡濟恭之罪逆。三司固已臚列。近日以來。大論方張。懲討是急。而上下相持。兪音尙斳。昨伏見備忘下者。不能無憾於天地之大。雖以第事言之。其時原案之削去。出於一時特敎。而濟恭譸張邪說之罪。旣出於逆招。則何可以文案之洗草。不施當施之律乎。至若第二件事。所傳之人。雖云或死或竄。而不問其當問乎。伏願亟收昨日第下備忌。而濟恭之罪。亟令王府設鞫得情。批以。處分傳敎已言之。
정조 8년 · 강
正言李尙度上疏。請蔡濟恭施以島配。尹得孚拿鞫嚴問。金夏材施譴削之典。賜批。
정조 8년 · 목
疏略曰。噫蔡濟恭罔赦之罪。畢彰於章奏之問。而如欲息駭浪靖人心。則莫急於先正濟恭之罪。得孚隱情匿態。尤不可不一番盤問。以究其根柢。以破其窩窟。臣謂蔡濟恭先施島配之典。尹得孚亟令王府。拿鞫得情焉。向來金夏材。以尹得孚疏通事。與銓郞爭詰於政席。前後兩疏。顚倒矛盾。已極駭惑。而到今觀之。得孚今日之擧。安知不醞釀於其時耶。臣謂吏曹參判金夏材。爲先施以譴削之典。斷不可已也。批以。才效榜示敎文貼黃之故規。昨於大臣箚批。膽示筵本。重臣事。任爾所欲爲。設又更言。予之所執。具在李得臣處分時筵話矣。況依庇德相云云。尤是初聞。然則當以何罪。竄配可乎。己亥秋德相疏後。首攻者此重臣云。尹得孚事。拿鞫雖與設鞫自別。而島配。大臣猶諸反汗。加律非所安其心。不允。金夏材事。醞釀二字不已過乎。
정조 8년 · 강
命前持平李彥祜。削去仕版。
정조 8년 · 목
敎曰。以備忌記中兩叚說話。乃敢張皇敷陳。至以原案等說。無難說去。至於所請律名。卽近日諸臺所無之口氣。今此處分之止施末勘。蓋以不足深責故耳。前持平李彥祜削去仕版。政院之不有筵敎。無端捧入。此果重受敎之意乎。當說承旨罷職。
정조 8년 · 강
召見訓鍊大將具善復于聚勝門。
정조 8년 · 목
予周視 慈慶堂墻垣。敎曰。近來虎患何如。善復曰。虎患頻數。甚可悶矣。予曰。此是 惠慶宮差備內至近之地。虎網及長木待令乎。善復曰。已爲待令矣。予曰。木手及役卒爲幾人乎。善復曰。役卒二十名。木手七名矣。予曰。網索必須堅固。以何物爲之乎。善復曰。杻皮爲堅。故。以此爲之矣。予曰。役事何時可畢乎。善復曰。午後可畢矣。予曰。毋用汲汲。以貽 慈宮之憂。卿其躬自檢察董役。閣臣尹行任曰。奎章閣志弘文館志。今己畢印矣。明日進書。當依例擧行乎。予曰。予當親臨受書。處所。以宣政殿爲之。行任曰。明日進書時。監印二閣臣。當入參乎。予謂善復曰。蔡濟恭今番幾死僅生矣。大抵朝象之不佳。世道之潰裂。無如近日矣。一自尹得孚疏出後。譁而攻之。一倍諠聒。予於此。誠莫知其端倪矣。善復曰。諸臣懲討之論。非出於私意。則殿下豈如是斥之乎。予曰。事甚不誠。故予所以如是云云耳。善復曰。 大報壇宮墻修築之役屬軍門。非古例也。度支似當擧行矣。予曰。後日登對時稟處。
정조 8년 · 강
命儒生殿講爲之。
정조 8년 · 목
因政院來十六日儒生殿講取稟也。
정조 8년 · 강
命輪對官。後日次來待。
정조 8년 · 강
以朴天衡爲承旨。前望也。
정조 8년 · 강
命明日親臨處所。以㴠仁亭爲之。
정조 8년 · 목
敎曰。明日閣志館志進書時。當親臨。以此分付。又敎曰。明日殿座卽便殿。侍衛只令入直磨鍊。又敎曰。明日殿座處所。以㴠仁亭爲之。
정조 8년 · 강
有政。吏曹判書李在簡進。
정조 8년 · 목
以金憙爲吏曹參議。徐浩[晦:I-PERSON]修爲大司憲。南玄德爲大司諫。沈基泰朴宗來爲校理。徐有成爲應敎。李東郁爲副校理。李錫夏爲修撰。
정조 8년 · 강
領議政鄭存謙。左議政李福源。右議政金熤。聯箚請譴。賜批。
정조 8년 · 목
聯箚略曰。臣等誠切匡輔。義重懲討。冀蒙備忘之收還。及奉批旨。誨責諄切。末段不敢聞之敎。尤非人臣一刻承受者。至於貼黃書下之傳敎。嚴於鈇鉞。臣等歸身司敗。惟願常憲之遄加。特垂庇覆。不賜威罰。至有批旨中字句之改下。臣等惶感之忱。當復如何。噫臣等之罪。臣等自知之。凶逆自在。義理莫伸。臣等稽討之罪也。罪上添罪。無往非罪。屢瀆爲懼。不得不退伏私次。而惶恧之忱。不容自己。乞降譴罰。以嚴國體。批以。卿等之事。自卿等視之。必有尤悔于中。矧乎中外瞻聆。予之誠信。苟能相孚。豈使卿等。當此迫隘地頭。予方自咎之不暇。在卿等何有。惟是目下急務。在於定朝象靖世道六字。卿等不以予謂不欲有爲。或可擔着協贊否耶。卿等安心勿復過引。卽起視事。
정조 8년 · 강
政院議啓。請大臣聯箚批旨。亟許收還。賜批。左副承旨安聖彬。右副承旨黃昇源。
정조 8년 · 목
議啓以爲。臣等卽伏見大臣聯箚批旨中。卿等不以下六字。有罪臣子所敢承聞者。以我 聖上規模辭旨之間。乃有此萬萬過中之敎耶。伏乞亟許還收焉。批以。此乃自謙之辭。有何過中之嫌耶。大抵覆逆之規。原備忘不爲承受。請承傳色措語啓辭繳還。而今番則爾等謄出頒布。已過半日。乃於放鑰之後。忽地有啓辭。何也。然爾等旣先惹鬧。則大臣承批。必當引義。如是之際。徒致煩聒。此等陳請。曲賜從施。在予反有翕受之美。無足二字。以不欲改書出也。
정조 8년 · 강
御㴠仁亭。行進書禮。
정조 8년 · 목
自內行禮也。○予曰。雨勢如此。斯速擧行可也。而只序文的讀卷入之。其餘盡置簷下。仍爲持去本館也。
정조 8년 · 강
召見防踏僉使李[張:I-PERSON]益福于誠正閣。
정조 8년 · 목
予謂益福曰。汝本何業者耶。對曰田夫。予曰。汝納二千石。故其誠可佳。特命除職。汝須下去。善爲供職。且曉諭一道。使之興起也。
정조 8년 · 강
遞工曹判書蔡濟恭。
정조 8년 · 목
敎曰。開坼不但隔日。目下處義。必欲一伸。姑且許免。亦合禮使之方。兼工曹判書蔡濟恭。今姑許遞。今日政。與參判未差之代。以在京無故人差出。待下批牌招。以爲備員。使之磨勘。
정조 8년 · 강
命明日殿座。各司貶座。依例爲之。
정조 8년 · 목
敎曰。明日雖値殿座。各司貶坐依例爲之事分付。
정조 8년 · 강
遞承旨李聖圭朴天衡。以沈豊之洪仁浩代之。
정조 8년 · 목
敎曰。不爲仕進承旨許遞。前望單子入之。又敎曰。承旨前望單子入之。
정조 8년 · 강
遞吏曹參判金夏材。參議金憙。
정조 8년 · 목
該曹啓言。本曹褒貶坐起。堂上當爲備員。而參判金夏材在外。參議金憙未肅拜。參議牌招。請以爲同參開坐。敎以。參判參議許遞。令政院判堂牌招。開政差出。仍令待下批牌招察任。
정조 8년 · 목
以鄭昌順爲吏曹參判。黃昇源爲吏曹參議。金履素爲禮曹判書。徐有防爲禮曹參判。權儐爲持平。徐有寧爲工曹判書。柳義養爲工曹參判。
정조 8년 · 강
命親試處所。以春塘臺爲之。
정조 8년 · 강
禁推抄啓文臣尹行任。
정조 8년 · 목
因抄啓文臣尹行任親試試券。敎以。不作則已。旣稱應製。旣有如許語不成說之作。爲先禁推。使之仍此題。今日內具引製進事分付。
정조 8년 · 강
命親試。明日當親臨。今日試券勿施。
정조 8년 · 목
敎曰。近因朝廷有事。講製久未準式設行。蓋非始勤終怠。況前月所作。殆不成樣。竝置更外之等。以責來效。而今日親試試券之在家製進者。二三張外。無一人致意製進。此似小事。足見此輩不畏朝廷之一端。其中最駭妄者。才令禁推。而今若任渠所爲。不卽束濕。抄啓一事。幾何而又不知前日朝象之無頭緖耶。適値庚熱。許令在家製進。爲此輩曲念極矣。此輩乃反干過至此。此輩事節節駭痛。親試明日當親臨。今日的呈試券。竝勿施。試官及諸文臣。皆令待開門來待。
정조 8년 · 강
命抄啓文臣李翼晉李[申:I-PERSON]馥沈晉賢問啓。
정조 8년 · 목
因抄啓文臣李翼晉試券。敎以。不作則已。旣稱應製。專無一半句致意處。此舊選所不見之事。此亦大關紀綱。爲先嚴問以啓。又因抄啓文臣申馥試券。敎以。四六如不嫺。何不以行文製進乎。前月等第。旣置低等。又何不致意。爾輩此等怠頑之習。卽未見於舊選者。萬萬駭然。其委折。與沈晉賢問啓。又因抄啓文臣沈晉賢試券。敎以。曰獨斷曰自用等句。專昧經傳本旨。前月課試。旣置更考。則尤焉敢如是不着意。近來爾輩所爲。極爲痛駭矣。
정조 8년 · 강
命抄啓文臣李翼晉等。姑爲退去。
정조 8년 · 목
政院。以翼晉等問啓啓。敎以。更觀明日製述處分。姑爲退去之意分付。
정조 8년 · 강
命閣中課試規模着念。
정조 8년 · 목
因奎章閣夕問安。敎以。近來事。上下恬嬉。大小渝惰。皆不欲擔着職務。此可謂大痼弊。而至於閣臣。朝夕予左右予。其所對揚修擧之念。必宜自異於具僚。而以至有今日新進一閣臣擧措。而尤覺寒心。無論此事他事。自上少或任他。則自下了無振勵。且以閣中事言之。課試講製。規模已立。而近反有名存實無之歎。大抵近臣慢忽如此。他尙何說。此似小事。足可反隅者。卿等少加着念。無以姑且寬恕。謂莫敢誰何我也。
정조 8년 · 강
館閣志校正監印堂郞以下。施賞有差。
정조 8년 · 목
敎曰。閣志館志。今旣進呈。校正諸臣。雖不一一論賞。監印堂郞。宜有應行賞典。閣志監印閣臣徐浩修。中鹿皮一領賜給。館志監印閣臣金宇鎭。小鹿皮一領賜給。兩閣臣自有日子淺深。如是分等論賞。而至於檢書官。則首尾幾朔。勞甚不少。外閣官監印。亦有終始效勞。檢書官李德懋陞敍。博士柳弘之依例陞六。補字官唱準員役工匠等。令該曹米布考例題給。又敎曰。奎章閣志元印白綿紙件。奎章閣一件。外奎章閣二件。西庫十五件。喜雨亭一件。內入進書件一件。閣上鼎足山城一件。赤裳山城一件。太白山城一件。五臺山城一件。春秋館一件。弘文館一件。政院一件。堂后一件。檢書廳一件。司卷廳一件。領籤廳一件。守直間一件。監書廳一件。司戶軒一件。外閣一件。原任提學左議政李福源。判府事李徽之黃景源徐命膺蔡濟恭兪彥鎬。提學金鍾秀。原任直提學鄭民始徐浩修鄭志儉徐有防。直提學吳載純朴祐源。原任直閣李秉模金憙金宇鎭金勉柱徐鼎修。檢校直閣金載瓚。原任直閣鄭東浚徐龍輔。原任待敎李崑秀。待敎尹行任。舊選抄啓文臣李時秀洪履健李益運李宗燮李東稷李顯默朴宗正李祖承李錫夏洪仁浩曺允大李魯春。新選抄啓文臣李顯道鄭萬始趙濟魯李勉兢金啓洛金熙朝成種仁李暾李翼晉沈晉賢徐瀅修申馥李儒修姜世綸。閣監兪得祐金致俊。司卷全大重趙守嶪。檢書官李德懋柳得恭朴齊家徐理修。領籤張世經李興潤。以上閣臣及閣屬頒賜。 先朝編次人具允明。直學通望人參判金夏材。前承旨沈豊之趙尙鎭各一件賜給。以上一百件。天銀紙件。議政府備邊司吏曹戶曹禮曹兵曹刑曹工曹漢城府成均館通司僕寺掌樂院宗簿寺禁漏廣興倉軍資監濟用監平市署別軍職廳宣傳官廳掖庭署內傳命廳內入直別軍職廳訓鍊都監禁衛營各頒一件。以爲司上件。分頒時某司之某事擧行措語行關。以上各。司頒賜件。奉朝賀金致仁。領府事金尙喆。判府事徐命善。領議政鄭存謙。判府事洪樂性。右議政金熤。原任文任趙㻐李命植洪樂命李性源。時任文任徐有隣。纂輯堂上金魯鎭鄭昌順嚴璹柳義養。曾經經筵鄭尙淳金鍾正韓光會金華鎭李在協鄭好仁李在簡鄭昌聖鄭一祥徐有寧金履素金文淳徐有慶蔡弘履沈頤之趙時俊李敬養宋文載李★(土+甲)權噵洪良浩趙宗鉉。閣志校正閣臣入侍時。入侍承旨李亨逵李崇祜金尙集宋載經金思穆李文源沈有鎭李亨元趙時偉柳誼林錫喆趙興鎭。行都承旨李聖圭。右承旨趙鼎鎭。左副承旨黃昇源。右副承旨安聖彬。同副承旨朴天衡。假注書朴能源李敬五金孝健[建:I-PERSON]安邁權鄭東觀鄭觀輝。兼春秋金健修金鳳顯車亨衢吳錫齡崔鎭夏。行副司直尹塾。判府事具善復。行副司直李桂國徐有大李昌運各一件賜給。以上時原大臣文任校正時入侍承旨時任承旨史官備堂及各軍門將臣頒賜件。大司成閔鍾行副司直姜世晃金用默李憲默鄭枋各一件賜給。前副提學尹蓍東李秉鼎。前應敎鄭淵淳徐有成洪文泳李敬一曺遠振李兢淵沈煥之。前校理李集斗吳泰賢徐美修金履正李祖源李顯靖林濟遠李頤祥柳孟養李昌漢尹長烈姜彝正李東郁韓光近林道浩李泰永沈樂洙李儒慶李太亨姜忱沈基泰李謙彬金履鏞金方行姜演[★(亻+寅):I-PERSON]李度謙尹㬦李鼎運李延伋任希雨韓晩閔昌爀申大年李殷模權以綱李普天朴宗來趙弘鎭李魯述兪漢敬鄭在信嚴思憲權裕洪樂恒孟至大尹致性申耆成德雨朴廣源安策鄭致淳尹序東。纂輯郎廳安廷玹李家煥。平市令李萬運。經筵官金履安閔彝顯曺霖金斗默。左通禮金樂洙。右通禮金基正。贊儀趙時種。引儀崔慶鎭吳學儉金彥國慶明運各一件賜給。以上玉堂及纂輯郎廳經筵官通禮院官員等頒給。監書張世紀宋文星張允協趙福文李興湛金信。外閣官校理柳煥德。博士柳弘之。檢律林志浩。寫字官安福信[臣:I-PERSON]吳載述趙奎[圭:I-PERSON]鎭閔重錫李彥相朴希聖李命藝崔昌遠。畫員金德成張始興許礛申漢枰金宗繪金應韓宗一李宗賢李寅文金得臣各一件賜給。以上閣屬等頒賜合二百件。加印簡壯紙件。內入十四件。西庫三件。校正閣臣徐命膺。監印閣臣徐浩修各一件賜給。以上十九件。雪花紙件。內入二件。册紙件內入十四件西庫五件閣上一件以上二十二件白綿紙件西庫五十件內入五十件以上一百件天銀紙件西庫八件內入十二件以上二十件不剪紙件西庫十件內入十七件弘文館一件閣上一件閣吏十人處各給一件。以上四十件。又敎曰。弘文館志元印白綿紙件。奎章閣一件。外奎章閣二件。西庫七十件。喜雨亭一件。內入三件。一件進書件。本閣二件。鼎足山城一件。太白山城一件。赤裳山城一件。五臺山城一件。春秋館一件。弘文館一件。政院一件。外閣一件。堂后一件。書房色一件。掖庭署傳命廳一件。吏曹一件。戶曹一件。禮曹一件。兵曹一件。刑曹一件。工曹一件。漢城府一件。司憲府一件。司諫院一件。成均館司上。原任提學左議政李福源。判府事李徽之黃昇[直:I-PERSON]源徐命膺蔡濟恭兪彥鎬。提學金鍾秀。原任提學鄭民始徐浩修鄭志儉徐有防。直提學吳載純朴祐源。原任直閣李秉模金憙金宇鎭金勉柱徐鼎修金載瓚鄭東浚徐龍輔。原任待敎李崑秀。待敎尹行任。舊選抄啓文臣李時秀洪履健李益運李宗燮李東稷李顯默朴宗正李祖承李錫夏洪仁浩曺允大李魯春。新選抄啓文臣李顯道鄭萬始趙濟魯李勉兢金啓洛金熙朝成種仁李暾李翼晉沈晉賢徐瀅修申馥姜世綸。閣監兪得祐金致俊。司卷全大重趙守嶪。檢書官李德懋柳得恭朴齊家徐理修。領籤張世經李興潤。監印閣臣金宇鎭。玉堂李魯春。 先朝綸次人具允明。纂輯堂上金魯鎭鄭昌順嚴璹金夏材柳義養。郎廳安廷玹李家煥。假注書鄭東觀朴能源李敬五金孝健[建:I-PERSON]安邁權鄭觀輝。兼春秋金健修金鳳顯吳錫齡車亨衢各一件賜給。以上內入司上件及閣臣閣屬綸次人纂輯堂郞承史頒賜。奉朝賀金致仁。領府事金尙喆。領經筵鄭存謙。判府事徐命善洪樂性。領經筵金熤。各一件賜給。以上時原大臣頒賜。別頒六十五件。以上二百五十件。元印白紙件。內入一件。進書件。知經筵權導李★(土+甲)。同經筵李敬養宋文載。曾經經筵鄭尙淳金鍾正韓光會李在協洪良浩趙宗鉉金華鎭李在簡鄭昌聖鄭一祥徐有寧金履素金文淳鄭好仁徐有慶蔡弘履沈頤之趙時俊。原任文任洪樂命趙㻐李性源李命植。文任徐有隣。參贊官李聖圭黃昇源趙鼎鎭安聖彬朴天衡。曾經副提學尹蓍東沈豊之李秉鼎趙尙鎭。東璧沈煥之鄭淵淳徐有成李敬一洪文泳曺遠振李兢淵。玉堂李普天任希雨朴宗來柳孟養金履鏞李集斗李昌漢尹長烈姜彝正李東郁韓光近李謙彬沈基泰姜演[★(亻+寅):I-PERSON]林濟遠李頤祥李鼎運李延伋權以綱尹㬦李祖源金履正李顯靖韓晩裕趙弘鎭李魯述李殷模兪漢敬閔昌爀李泰永李儒慶申大年申耆尹致性徐美修姜忱沈樂洙李太亨李度謙吳泰賢鄭在信嚴思憲林道浩權裕洪樂恒孟至大成德雨朴廣源安策鄭致淳尹序東金方行。經筵官金履安閔彝顯曺霖金斗默各一件賜給。以上經筵玉堂抄選頒賜合一百件。加印十件。內入八件。西庫二件。
정조 8년 · 강
御誠正閣。行抄啓文臣製述。
정조 8년 · 목
敎曰。親臨處所。以便殿爲之。○予曰。試官入就位。時囚罪人尹行任附過放送。使之來參。而入門單子出給。更爲修整以入。宣傳官亦當爲設講。笏記入之。抽栍爲之。而閣臣徐有防金宇鎭。別軍職申應周邊聖和。竝入爲試官。○以擬本朝抄啓文臣李勉兢金啓洛金熙朝成種仁等。請治諸文臣應製不致愼之罪。俾知朝家勸課之本意。爲箋題。○予曰。政院褒貶。今日內爲之。予曰。只試所承旨收券以入。試官退去。
정조 8년 · 강
以林錫喆爲承旨。前望也。
정조 8년 · 강
命時囚尹行任。附過放送。
정조 8년 · 목
敎曰。時囚罪人尹行任。今姑附過放送。入門單子入啓前。使之未參。所作又復慢忽。事畢後。更捧傳旨事。該房知悉。
정조 8년 · 강
命前注書尹行任。還付注書。
정조 8년 · 목
敎曰。前注書尹行任口傳還付注書。貶目同爲磨勘
정조 8년 · 강
遞承旨林錫喆。
정조 8년 · 목
敎曰。違牌承旨許遞。前望單子入之。待下批牌招察任。
정조 8년 · 목
敎曰。各司褒貶未及爲之處書入。皆令明日爲之之意申飭。
정조 8년 · 강
給頹壓戶恤典。
정조 8년 · 목
因漢城府閭家頹壓別單。敎以。恤典依例擧行。
정조 8년 · 강
命兵曹判書徐有隣。越俸一等。
정조 8년 · 목
該曹啓言。今番歲抄前僉使崔最。方在被謫中。而入罷職秩。至蒙受點敍用。原單子改標以入。敎以。此前所未聞之事。卿之不察。不可尋常言也。卿則越俸一等。原單子改付標。已啓下矣。
정조 8년 · 강
命十六日儒生殿講處所。以仁政殿爲之。
정조 8년 · 강
推咸鏡監司李命植。
정조 8년 · 목
政院啓言。卽見咸鏡監司李命植。端川府使罷黜狀啓。則其代以令該曹口傳擇差爲請矣。守令罷狀。事係緊急。原狀雖不得不捧入。而道臣之口傳狀請。有違格例。請推考。允之。敎以。今日政各別擇差之意。嚴飭銓曹。待下批。仍令當日辭朝。
정조 8년 · 강
有政。吏曹判書李在簡。參議黃昇源進。
정조 8년 · 목
以曺遠振爲應敎。徐瀅修爲校理。李翼晉爲修撰。尹塾爲知敦寧。柳增萬爲端川府使。尹行任單付檢閱。
정조 8년 · 강
遞承旨洪仁浩。以朴祐源李文源爲承旨。
정조 8년 · 목
敎曰。同副承旨聞有親病。許遞。
정조 8년 · 목
因漢城府民家頹壓單子。敎以。恤典依例擧行。
정조 8년 · 강
召見下直守令于三善齋。
정조 8년 · 목
予曰。端川卽北關要衝之地。近不擇人。必多弊端。爾則往勉哉。又敎曰。爾居何處。端川府使柳增萬曰。居在丹城矣。予問七事。增萬誦陳。予曰。奸猾息云者何也。增萬曰。使奸鄕猾吏。不得容手。每事皆從小臣之意見爲計矣。予曰。爾之意見不善入。則將若之何。增萬曰。事之可疑者。可以相議於上使而處之矣。予曰。爾旣丁寧告達於筵中。凡事之操心。必當逾於他守令矣。
정조 8년 · 목
敎曰。訓局褒貶。不爲設行云。處義尤萬萬過中。筵席面諭。罄予心復。而卿猶如是固辭。大非所望於卿者。待明朝開坐磨勘。見卿所帶衙門貶目入來。京司殿最。始可開坼。以此意卽遣史官傳諭。
정조 8년 · 강
判府事李徽之陳箚。乞遞三處都提擧之任。賜批。
정조 8년 · 목
箚略曰。臣縮伏訟愆之中。伏見夜下傳敎。申飭各司貶坐。臣所帶內局太常禁宮營三處褒貶。宜卽擧行。而臣言行不孚。自速人言。臣罪臣亦自知。職居三司者。詎無規責之論。而今者聖恩。特加容護。摧折言者。是亦臣罪也。彯纓束帶。强赴公會。實無其心。乞遞臣所帶三處都提擧之任。批以。貶坐不參。毋或過中。卿須安心勿辭。開坼日磨勘。已多前例。待明朝擧行。仍命遣史官前諭。
정조 8년 · 강
命時囚李尙訥議處。
정조 8년 · 목
義禁府啓言。昌原前府使李尙訥原情。泛稱遲晩。所當請刑。而曾經宣傳官。請除刑推議處。允之。
정조 8년 · 강
事變假注書安邁權。以判府事徐命善附奏啓。
정조 8년 · 목
書啓以爲。臣奉聖敎。馳往傳諭于判府事徐命善所住處。則以爲。卽於夜中。史官臨宣聖旨。以訓局褒貶之不行。責之以處義之過中。至有待明朝開坐之敎。臣竊不勝惶恐悶隘之至。念臣之日前入城。雖因感激恩數。至於官職去就。早已斷定質言於前席。今奉飭敎。若是申嚴。而反復思惟。實無轉動之勢。每以賤臣去就。仰貽丙枕之煩惱。伏地涕泣。秪俟鈇鉞之誅云矣。敎以。卿豈可自處以外廷臣耶。畀卿訓局都提擧。間又行大將事者。凡幾次矣。予意卿可默會。此不多誥。卿須思之。丁酉以後團束自別。于今八年。都相及主將。未嘗遞改。益欲委任而責成也。予亦恃之若頗牧者。都相是勳舊主將。亦老鍊忠謹人故耳。然而部下將官。未必人人得人。則必須兩等考課。可以黜陟。此事關係。豈不至重大乎。況近年元無貶坐頉稟之例焉。卿若念及於此。尙可一味固讓。所管他司。雖不磨勘。本局決不可任置。予方臨殿。待本局貶目入來然後。京司啓本。始可開坼。卿須諒之諒之。卽爲擧行事。更遣史官傳諭。開坼事體莫重。時刻已過。史官馳往傳諭。擧行與否。斯速知來。書啓。以草本入啓分付。訓局應參將卒。預卽等待。都相進去。卽爲開坐事從事。官發牌聽傳敎。
정조 8년 · 강
命判府事徐命善。勿待命。卽爲造朝。
정조 8년 · 목
政院啓言。判府事徐命善。飭敎之下。一味違傲。惶懍迫隘。詣金吾門外。祗竢方命之誅云。敎以。何爲而有此過中之擧。不料卿不體予意至此。卿若不往赴貶坐。磨勘貶目。予則斷無開坼之理。卿寧忍使予爲食言之人歟。竊爲卿慨惋。卿須安心勿待命。隨史官先造朝。聽予面諭。仍詣貶坐事。令史官傳諭。又啓言。判府事徐命善。伏奉聖批。轉益罔措。至於二字之敎。尤不勝震懍。雖承勿待命造朝之命。變動無路。仍爲胥命。惟願遄被嚴勘云。敎以。臨殿待卿。已半日矣。聞卿仍爲胥命。無意變動。一則予之誠信未孚。二則予之誠信未孚。卿之如是牢拒。實非意慮所及。予於卿。尙不能挽回初志。致之朝端。予何顏面。董飭群僚。到今卿義不當復事覼縷。卿須諒之。安心勿待命。卽爲造朝。卿又或以胥命之意。附奏於史官之回。予欲躬駕迎之。更冀卿之念此事。更遣史官傳諭。
정조 8년 · 목
敎曰。才遣史官。若待回奏。卽見卿書啓。大失所圖。其中六字。以卿地處。尙可輕發此語。此書啓萬一謄布朝紙。勢不得一味强督。元書啓還付承宣傳諭之行。卿須諒之諒之。俄下敦諭。不啻諄複。開坼亦未免因此過時。卿若念及於此。豈用一向若辭。予旣以訓局褒貶目入啓後。始可開坼。設言於卿。到今予豈可二三其說。急於敦迫。未暇長語。切冀卿之勿復辭巽。斯速赴坐事。入侍承旨更爲傳諭。
정조 8년 · 목
以吳載純爲副提學。李祖承爲校理。權以綱爲修撰。姜柱河爲城津僉使。
정조 8년 · 강
命兵曹。褒貶帶軍銜不參人。更令今日磨勘。
정조 8년 · 목
因兵曹褒貶啓本。敎以。前後申飭何如。而帶軍銜人不參人。若是夥然。事極駭然。除元在外。更令今日磨勘。待磨勘幷捧禁推傳旨。
정조 8년 · 강
校理李祖承陳疏。自引乞遞。賜批。
정조 8년 · 목
疏略曰。噫臣之所見忤於人者。不過銓席之一語。而始焉操切甚急。終也詆誣罔極。一轉再轉。愈出愈奇。薄勘旋敍。除旨復降。臣遭罹旣重。進身無路。亟削臣職。以謝人言。批以。爾其勿辭察職。
정조 8년 · 강
召見承旨李文源于三善齋。
정조 8년 · 목
予曰。明日試官皆無故乎。文源曰。黃昇源有病。申耆姑無去來。其外皆無故云矣。予曰。畿農何如云耶。文源曰。人皆謂今年年事。數十年來無此云矣。予曰。通一道皆然云耶。文源曰。雨水適中。無如今年。故田畓各穀。無不茂盛。而其中禾穀尤好。但峽農不如野畓云矣。予曰。宋載經近日無病乎。文源曰然矣。
정조 8년 · 목
因政院牌招啓辭。敎以。職務相妨。亦有情勢。許遞。
정조 8년 · 목
因刑曹都囚徒。敎以。崔昌瑞放。
정조 8년 · 강
御仁政殿。行日次儒生殿講。試官。洪樂性徐浩修閔鍾顯李致中金思穆李謙彬申耆。
정조 8년 · 목
具翼善冠袞龍袍。乘輿出仁和門。詣仁政殿降輿陞座。試官行禮訖。敎曰。庚炎如此。殿講以詩傳爲之。文義除之也。幼學宋命奎等。以次進講訖。乘輿出仁政門。由仁和門還內。
정조 8년 · 강
命日次講通栍三人。明朝來待。
정조 8년 · 목
敎曰。日次講居首人。依續典當直赴會試。今番無純通人。只有通栍三人。而榜目中通下。亦不書略粗。則勢將比較。通儒生三人。使之明朝來待。
정조 8년 · 강
命弘文提學使之明朝來待
정조 8년 · 강
慈宮誕辰進獻物種。命各該司官員。躬親進排。
정조 8년 · 목
敎曰。 慈宮誕辰進獻物種。依書下數。令各該司進呈于差備事分付。曾聞下人進排云。事甚屑越。此後官員躬親進排事分付。
정조 8년 · 강
惠慶宮誕辰陳賀。命權停。
정조 8년 · 목
因禮曹啓稟。敎以。旣承 慈敎。今番則權停。
정조 8년 · 강
命前縣令洪守榮。復職調用。
정조 8년 · 목
敎曰。 慈宮誕辰隔日。而今年則邑倅遞來之後。時無在職人之承候者。以余欲慰 慈宮之心。何惜一銜。前縣令洪守榮。今日政復職調用。例有朔望問安之規。 先朝甲申。因洪奉朝賀筵奏。故相罪名未解前。趙時漙猶令朔望起居。至於洪守榮。地處尤有異焉。年前以此事有申飭。尙不奉承。此則自內當加申飭。而誕辰起居。尤何敢不參。以此意令吏曹嚴飭使之明日謝恩。仍參再明起居。
정조 8년 · 강
有政。吏曹判書李在簡進。
정조 8년 · 목
以金憙爲吏曹參議。申耆爲校理。李兢淵爲副校理。李東稷爲副修撰。尹序東爲副校理。李顯默爲修撰。
정조 8년 · 강
命司僕將忠壯將。以私賑入中收用。
정조 8년 · 목
兵曹。以司僕將李喆純。忠壯將李栭漢。俱在任所。啓請改差。敎以。私賑入中。方帶加設僉樞者。次次收用。諸道如已起送。以上來之意。本曹卽爲草記。則當召見。以此知悉。
정조 8년 · 강
吏兵曹。以守令邊將降考啓。
정조 8년 · 목
吏曹啓言。考見諸道褒貶啓本。則咸從府使李光燮。以晏起妨民爲目。熙川郡守李聖濂。以任或非人爲目。郭山郡守尹範敍。以畏鄕太甚爲目。定平縣監邊德淳。以人非可棄。邑自難治爲目。慈仁縣監李顯采。以警雖加勉。訟猶多錯爲目。則幷宜置諸中考。殊無巖明殿最之意。三道道臣推考警責。五邑守令請罷黜。允之。○兵曹啓言。考見諸道褒貶啓本。則黃龍別將金德房。以盍勤察庫爲目。西平浦萬戶李仁煥。以差欠檢束爲目。小農堡權管辛翊寧。以所欠廉簡爲目。則幷宜置下考而置諸中考。殊無嚴明殿最之意。各該道帥臣推考警責。李仁煥金德房辛翊寧。幷以下考請施行。允之。
정조 8년 · 강
罷知敦寧尹塾職。
정조 8년 · 목
御營廳啓言。去夜犯夜人二名。捉致放送矣。知敦寧臣尹塾。因其別陪及總府使令被捉者。不爲關由。直自治罪事。竟至於該牌將及入直執事出牌囚禁之境。莫重巡邏之法。從此解弛。而被捉下隸之誣訴起鬧。萬萬駭痛。請令攸司嚴懲。允之。敎以。年來夜巡申飭。何等至嚴。則重臣之因其帶隸被捉。有此憤頭怪擧。其在重夜巡防後弊之道。不可無飭。知敦寧尹塾罷職。卿之草記。可見守法之一端。甚用嘉之。
정조 8년 · 강
御春塘臺。行日次儒生殿講比較。試官。徐有隣吳載純朴祐源。
정조 8년 · 목
予曰。敦寧主簿洪守榮。尙不肅命。事體分義。極爲未安。催促謝恩事分付。承旨沈豊之曰。申耆疏語。出於忠憤。可獎而不可摧折。請還收緘問之命。予曰。此則卿等之過也。退去。予曰。洪守榮何至今不爲肅謝乎。斯速知入。記注官金健修。出問還奏曰。有親病不得出肅矣矣。予曰。分義道理。寧容如是。更爲催促謝恩事分付。予曰。敦寧主簿洪守榮肅謝後入侍。守榮進伏。予曰。旣已出肅。明日候班進參。○敎曰。日次儒生殿講時。通幼學申㠎黃鍾五趙民和及略粗以下。幷考例施賞。比較製述居首幼學黃鍾五。事當赴會試。而旣非純通比較。給二分。次上次下。紙筆亦爲考例施賞。
정조 8년 · 강
校理申耆疏論蔡濟恭。仍乞遞。賜批。
정조 8년 · 목
疏略曰。大憝巨慝。終古何限。而豈有如蔡濟恭者哉。罪惡貫於天地。憤怒極於神人。群下所以沬泣聲討者。而不惟不賜允可。乃反曲庇防護。義理因此漸晦。亂逆由是益肆。聖德之累。臣實惜之。況濟恭頃日之所引樂毅書中。恐傷先王明一句。是何語也。意無君父。眼空朝廷。又致今日詬詈之凶。何不念在廷臣僚痛骨之憤耶。懲討濟恭者。義理也。公憤也。而全欠恢聽。反被竄削。聖德之累。臣又惜之。亟允諸臣之請。因命收還絲綸之過中者。特寢言者之以言獲罪者焉。臣之八耋老母。頃患暑瘧。毫分無減。豈有離捨之望哉。亟遞臣職。以便救護。批以。重臣未徹疏中句語事。爾何妄率至此。伊時絲綸收還事。予有積費商量者。豈歸之一時過中之擧乎。收還二字。非可論也。大臣予固尊禮。而目見其不是處。噤口不言可乎。至於李魯春李彥祐等勘罪事。出於明示好惡之意。此豈可謂以言獲罪乎。
정조 8년 · 강
政院。以校理申耆。前承旨金載瓚問啓啓。
정조 8년 · 목
敎曰。重臣未徹疏中。設有此等句語。不過泛用古人文字。抉摘句語。羅織成案。已非朝廷美俗。而大小章奏批下前。無得須布。 先朝飭令。極其嚴截。況未徹之本。玉堂何從而見之。不可但以大關後弊言。此一款不可不詳問後賜批。校理申耆。卽令憲府。發緘以問。又敎曰。更思憲府。時無行公臺諫。不必發緘然後。可以問之。校理申耆處。以俄不傳敎辭意。卽爲問啓。自政院擧行。○政院啓言。問于校理申耆處。則以爲。蔡濟恭疏中句語。一世之人。無不聞知。莫不憤惋矣。臣亦有耳得聞。而嚴命之下。不知所達云矣。敎以。一世之人。無不聞知云者。眞如所對。必是政院謄布之致。其時該房承旨處。卽爲問啓。該房院吏該曹下吏。幷令刑曹嚴問。捧草供以入。更問於此人。不無迫問言者之嫌。申耆使之退去。以待處分。又啓言。問于其時該房承旨金載瓚處。則以爲。蔡濟恭投呈一疏。故臣與諸僚同時傳看。則上段卽金夏材疏中豺性狼心四字。極口反詈。下段卽乞退之請也。臣以爲凶逆。豈有請退之章。又有禁令。不可捧入之意。退却矣。其中五字凶言。尤極凶獰。伊日諸承旨。孰不齎憤。而何暇謄布外間。有若循例啓下之疏章乎。更無仰達云矣。敎以。其時院中諸承旨輪見後。卽地出給云爾。則必是院吏或曺吏輩。聽人指揮。私自傳謄之致。自可査處。承宣則使之退去。
정조 8년 · 강
吏曹參議金憙上疏乞遞。賜批許之。
정조 8년 · 강
以趙鼎鎭爲吏曹參議。
정조 8년 · 목
敎曰。吏曹參議前望單子入之。
정조 8년 · 강
遞差承旨沈豊之朴祐源副修撰李東稷。
정조 8년 · 목
敎曰。都承旨沈豊之遞差。又敎曰。此疏雖不提及向來事。反又惹出別般事端。至以未徹疏語。肆然插入。閃弄說出。職在惟允。不能據理退却。當該捧納承旨爲先遞差。又敎曰。以對讀事。玉堂入侍。何時下敎。而尙不來待。事體所在。極爲寒心。當該入直玉堂遞差。
정조 8년 · 강
承旨李文源陳疏自引乞遞。賜批。
정조 8년 · 목
疏略曰。卽伏見傳敎。有校理申耆之疏捧納承旨遞差之命矣。此疏雖呈於政院。而臣以該房。往復停當。則捧納之責。實在於臣。在院承旨遞去之後。臣安得晏然乎。亟削臣職。批以。已處分矣。
정조 8년 · 강
命領議政鄭存謙。左議政李福源。右議政金熤。勿待命。
정조 8년 · 목
政院。以存謙等伏見堂批。不勝惶懍。走伏金吾門外。仍納命召啓。敎以。勿待命事。遣吏官傳諭。仍傳命召。
정조 8년 · 강
遞承旨李文源李敬養安聖彬。以魚錫定李得濟林錫喆李時秀丁範祖尹承烈爲承旨。尋遞時秀範祖。
정조 8년 · 목
敎曰。同副在試所。雖不捧納。旣以該房。聞已陳疏徑出。與聞捧納則一也。行左承旨李敬養許遞。院中一空。除本司承旨許遞。與未差之代。前望單子入之。待下批牌招。推移入直。○政院。以時秀在罷散中。範祖在外啓稟。敎以。許遞。前望單子入之。
정조 8년 · 강
命病幕遮蔽。粥米分給。着實擧行。
정조 8년 · 목
因禁衛營字內病幕摘奸草記。敎以。前禁將事。在卿足以前鑑。況於近日。雨澤頻仍。遮蔽等節。各別申飭。俾有實效。又因訓鍊都監御營廳字內病幕摘奸草記。幷敎以。禁衛營草記。已有措辭批下。着意申飭。無若前禁將慢忽也。又因備邊司病幕摘奸草記。敎以。近日雨澤頻仍。滲漏之弊。在所必然。另加嚴飭。俾無始勤終怠。又因賑恤廳病幕人粥米分給草記。敎以。向聞卿等言。分俵時郞官一一躬檢云。自是職分所固然。奉公恪勤。甚庸嘉之。近果不怠着意擧行乎。俄者入侍。欲爲提飭而未果。卿等以此知悉。更加面飭郞官。
정조 8년 · 강
命校理申耆。削去仕版。
정조 8년 · 목
敎曰。重臣向來所遭二件事。予旣爲重臣伸晣無餘。雖以冒嫉之人。無計容喙。則忽又艱覓未徹疏中一句語。勤加之罪。極意構捏。此路一開。流弊豈止於一重臣。其他滿紙煩浼。屑越甚矣。似此氣習。若不早加嚴防。朝著殆無完人而後已。嶺海之典。焉可逭也。然疏中有八耋病毋云。此或爲體諒之端。且其全篇句作。或多斥言袞躬者。亦合一分寬恕。校理申耆削去仕版。
정조 8년 · 강
勘放時囚宋銓等。
정조 8년 · 목
義禁府啓言。副護軍宋銓李思祚。副司直李宗燮等照律。各笞五十收贖。解見任別敍。私罪施行。允之。敎以。宋銓功減一等。李思祚功議各減一等。李宗燮功減一等。
정조 8년 · 강
遞承旨林錫喆。以金宇鎭趙興鎭黃昇源李文源爲承旨。
정조 8년 · 목
敎曰。違牌承旨許遞。前望單子入之。
정조 8년 · 강
召見承旨金宇鎭于三善齊。
정조 8년 · 목
予曰。柳誼爲騎曺堂上。果能擧行乎。宇鎭曰。誼能任謗擧職。不顧顏私。終非流俗人矣。予曰。如誼者。能善其職。誠可尙矣。
정조 8년 · 강
命二十一日。輪對爲之。
정조 8년 · 강
命梱帥守令。明日辭朝。守令除暑經。
정조 8년 · 목
敎曰。未下直梱帥守令。皆令明日辭朝。未暑經守令。除暑經下送。
정조 8년 · 강
召見全羅左水使李亨元于誠正閣。
정조 8년 · 목
予曰。今玆新除。便同特簡。必須加勉。以副予意也。何當離發耶。亨元曰。明早當發矣。予曰。幾日程乎。亨元曰。八百八十里矣。予曰。春夏等褒貶爲之乎。亨元曰。已爲之云矣。予曰。順天麗水烏眠二面之移屬水營云者。利害如何云耶。亨元曰。屬之水營。則本官之所失非細。而兩面民情。則願屬水營。蓋程途遠近不同故耳。予曰。前日亦屬水營云矣。亨元曰。金祖澤爲完伯時。如是處之。其後還屬本官云矣。予曰。義州有民瘼之可言乎。亨元曰。別無民瘼。而軍政田結。多有弊端矣。予曰。關西軍政。有虛錄之弊。有若戶布者然云矣。亨元曰。軍政乃緩急之用。而如是無實。甚悶然矣。關西疊役。遊手最多之致也。予曰。忠順衛有兒弱許除之法。果皆遵行乎。亨元曰。遵行矣。關西把守之法。亦有齎盜糧之慮矣。予曰。何以然也。亨元曰。所謂把守。只是三四家。而無城堞之可守。脫有不幸。則所儲糧穀。必無所恃矣。龍川彌串鎭越邊彼地。有高麗溝子稱名地。漁利甚盛。故遼瀋漁入。資生於此。而以其船舶都會之所。故龍川博川之民。不無潛越之弊。或有樣奪之事云。臣與龍川倅及道臣。相議善處之術。而未及設施矣。予曰。何以則好耶。亨元曰。烽燧下。置一別將。使之嚴禁似好矣。予曰。親年幾何。亨元曰。臣母年今七十四矣。
정조 8년 · 강
召見承旨趙興鎭。纂輯堂上鄭昌順于誠正閣。
정조 8년 · 목
予曰。三大臣箚子又到。請討若是。引義若是。誠不知所以措辭矣。興鎭曰。諸大臣誠意不能上孚。此箚亦是不得已之事矣。予曰。卿之所掌纂輯已成乎。昌順曰。姑未畢矣。予曰。館志閣志。皆入其中乎。昌順曰然矣。予曰。兵典入之。命記注官持入。予曰。何間可以訖役乎。昌順曰。七月間。似爲訖工矣。
정조 8년 · 강
領議政鄭存謙。左議政李福源。右議政金熤。聯箚自引。賜批。
정조 8년 · 목
箚略曰。臣等之罪。可勝言哉。有逆當討。而尙稽三尺之加。事君不誠。而未蒙一言之格。義理日晦。國勢漸下。民志靡定。朝象益乖。至尊獨勞。宵旰靡寧。一則臣等之罪。二則臣等之罪。及夫堂疏批下。臣等之罪。益無所逃矣。何敢因其倖逭。處若無故。先治臣等負職之罪。使具僚戒焉。批以。間日胥命。間日尋箚。卿等縱不自顧。獨不念國體朝象之虧壞耶。卿等須諒須諒。卽起視事。仍命遣史官傳諭。
정조 8년 · 강
吏曹參判鄭昌順上疏辭職。賜批。
정조 8년 · 목
批以。卿其勿辭。從速行公。○敎曰。吏曹參判疏批已下。更爲牌招參政。
정조 8년 · 강
遞承旨魚錫定。以李崇祜代之。
정조 8년 · 목
敎曰。都承旨許遞。前望單子入之。
정조 8년 · 강
遞吏曹參判鄭昌順。
정조 8년 · 목
因違牌啓辭。敎以。都政隔日。而亞堂之每政輒違。事體所在。極爲未安。今番則違牌。勿捧傳旨。○敎曰。吏曹參判鄭昌順許遞。今日政差出。
정조 8년 · 강
命檢校直提學待敎望筒書入。
정조 8년 · 목
因奎章閣考功頉稟啓辭。敎以。番次苟艱。二直提學待敎。差病間給由。檢校直提學望筒。檢校待敎望筒書入。
정조 8년 · 강
許副藥院都提調李徽之。遞提調金履素。
정조 8년 · 목
敎曰。藥院三提調。俱有病情。不得仕進云。李判府事兼帶內局之任。今姑許副。提調金履素許遞。
정조 8년 · 강
以具明謙爲承旨。前望也。
정조 8년 · 목
敎曰。今日開政。蓋爲銓郞事耳。都政隔日。如李祖承情勢。勢難强迫。今日政。見窠區處。本曹郞官亦於今日政差出事分付。○以金夏材爲吏曹參判。黃昇源爲參議。閔慶世爲正言。林濟遠爲校理。金履正權裕爲副校理。李頤祥爲修撰。金履鏞李東稷爲副修撰。鄭好仁爲知敦寧。徐命善爲內醫都提調。李★(土+甲)爲提調。趙濟魯爲吏曹佐郞。
정조 8년 · 강
命南錫鼎妻朴氏旌閭。吳修寬給復。
정조 8년 · 목
禮曹啓言。黃澗南錫鼎妻朴氏。節行卓異。特許棹楔。實合事宜。吳修寬極盡子職云。而恐難輕議。旌褒一款請置之。敎以。黃澗士人南錫鼎妻朴氏旌閭事。依施。同縣士人吳修寬。李行亦云卓異。不可全然泯沒。特爲給復事分付。
정조 8년 · 강
命私賑人畢到後草記。
정조 8년 · 목
兵曹。以私賑人朴來迪秋漢澄上來啓。敎以。未及未到者爲幾人。已來到與未來到區別。居住地方私賑石數別單書入。畢到浚亦卽草記。
정조 8년 · 강
命罪人金昌福等。嚴刑取服。
정조 8년 · 목
刑曹啓言。臣等齊會開坐。罪人金昌福等嚴杖究問。而終不吐實。萬萬痛惡。不可以杖問而止。請幷嚴刑取服。敎以。捧納承旨推考。此草記勿施。旣査之後。豈可中止。出意見各別盤覈。元本傳謄或要語抄謄間。今日內指一取服草記。萬一又復漫漶。此刑曹無堂上。以此自政院各別嚴飭。又啓言。罪人金有雲獄事。請更加嚴刑輸情。敎以。完結之後。初行訊推。正犯招供。不宜如是草草載錄。卿等之不能致意盤問。亦可推知。是豈重殺獄之意乎。卿等推考。此啓目勿施。待後日次。出意見盤問。仍又嚴刑取服。
정조 8년 · 강
勘放時囚李尙訥。
정조 8년 · 목
義禁府啓言。昌原前府使李尙訥照律。杖八十收贖。奪告身三等。私罪施行。允之。敎以。議減一等。
정조 8년 · 강
命侍從坐罷人。幷敍用。
정조 8년 · 목
敎曰。侍從堂上堂下違牌坐罷人。幷敍用。
정조 8년 · 강
召輪對官于誠正閣。
정조 8년 · 목
予謂平市主簿李萬運曰。爾年今爲幾何。對曰。六十二歲矣。予曰。所掌册子。幾何修正乎。萬運曰。訖工姑遠矣。予曰。此册始自 肅廟朝。而迄末成焉。嘗欲得如汝諧博者。修成完書而未果矣。須於未作宰之前修成也。萬運曰。工役浩汗。恐難速成矣。予曰。當爲幾卷。萬運曰。幾至數十卷矣。予曰。宮殿誌則別無可考。而此閣。卽 顯廟朝東宮時所建置也。備局謄錄。亦爲取見。從速訖工好矣。仍命輪對官先退。予曰。日記抄書之役。與金載瓚爲之也。凡例則從當下敎矣。
정조 8년 · 강
遞承旨奇鼎鉉。以徐有防代之。
정조 8년 · 목
敎曰。在外承旨許遞。前望單子入之。待開門牌招察任。
정조 8년 · 목
敎曰。當該承旨推考。
정조 8년 · 강
行召對于三善齋。承旨李文源。閣臣徐龍輔。玉堂李魯春李祖承。假注書李敬五。兼春秋金健。史官李崑秀。
정조 8년 · 목
講 國朝寶鑑。
정조 8년 · 목
敎曰。堂下積滯。莫若近日。貶坐政期在卽。前吏曹佐郞李祖承。仍任前職。吏曹未肅拜堂上許遞。政官待明朝牌招開政。
정조 8년 · 강
命奉化史庫。從便修改。
정조 8년 · 목
慶尙監司李秉模。以奉化史庫修補馳啓。敎以。此等修改。旣有己丑已例。而農務方殷。此時史官。有煩民弊。雖不開庫。足可從便修改。依此擧行之意。卽爲回諭。
정조 8년 · 강
命前萬戶崔德恒。敍用。
정조 8년 · 목
因兵曹歲抄單子。敎以。前萬戶崔德恒。賑事效勞。放敍用。
정조 8년 · 강
命時囚朴光晦。令道臣詳査狀聞後議處。
정조 8년 · 목
義禁府啓言。懷德前縣監朴光晦。終不直陳。漫漶彌縫。究厥情狀。萬萬痛駭。請刑推。敎以。擅調一事。不可不另行按査後決折。令道臣詳査狀聞後議處。
정조 8년 · 강
命進御淸暑六和湯。本方中減人蔘二分。一貼煎入。榻敎也。
정조 8년 · 강
命懷德査事。卽爲修啓。
정조 8년 · 목
領議政鄭存謙啓言。懷德査事。命下已久。而道臣疏。引不當引之嫌。不卽擧行。事體未安。洪忠監司申大升推考。請卽査聞。從之敎以然則上疏亦爲還下送。各別嚴飭。斯速修啓。
정조 8년 · 강
命今番使名。以冬至兼謝恩使差出。
정조 8년 · 목
領議政鄭存謙啓言。節使當差出。而賜緞及使臣參宴。漂民出送等謝恩。將順付於節使。今番使名以冬至兼謝恩使差出之意。請分付該曹。從之。
정조 8년 · 강
宗廟　永寧殿　永禧殿修改。命待快晴擧行。
정조 8년 · 목
禮曹判書金履素啓言。 宗廟　永寧殿　永禧殿修改。潦意尙未快霽。待快晴請擇日擧行。從之。
정조 8년 · 강
吏曹參判金夏材上疏自引。賜批。
정조 8년 · 목
疏略曰。臣昏謬疏闇。事事全昧。至於向來一着而極矣。得見正言李尙度疏本。則以尹得孚擧擬相爭事。詆斥臣身。而其中一句語。旨意深緊。臣與得孚。旣非親友。素無聲息。卽通朝之所共知也。自聞情外之斥。直欲刎頸明心。而不可得也。踪地危苦。廉防難毀。亟降威罰。以謝人言。批以。本心無他。予豈不諒。卿其勿辭行公。
정조 8년 · 강
領議政鄭存謙。左議政李福源。右議政金熤。聯箚請討蔡濟恭。賜批。
정조 8년 · 목
聯箚略曰。臣等之請討蔡濟恭。亦已晩矣。臣等於濟恭。豈有私惡哉。誠以國之賊君之讎。義不可幷立也。法不可暫貸也。筵席爭難。文字瀆擾。誠則殫而辭亦竭矣。其逆腸凶言。萬目之覩。萬口之傳。是誠人得而誅之者。而一日二日。天討尙遲。永念國事。凜然心寒。亟降處分。振王章而懼亂賊。批以。半日爲卿等所困。不免因此飮暑。方用治暑之劑。要卽差可。際見箚本。全篇是朝筵陳談。今雖欲作答。予亦無新語。卿等安心勿辭。亟撤所請。毋至重誤國事也。仍命遣史官傳諭。
정조 8년 · 강
判府事具善復等聯疏。懲討蔡濟恭。判府事具善復。司直金華鎭鄭尙淳。判尹金魯鎭。兵曹判書徐有隣。知敦寧鄭好仁。司直徐有慶。戶曹判書鄭一祥。司直嚴璹。延豐君李★(土+甲)。吏曹判書李在簡。禮曹判書金履素。司直李柱國。工曹判書徐有寧。咸春君李昌運。訓鍊都正徐有大。禮曹參判徐有防。司直沈豊之。
정조 8년 · 목
聯疏略曰。噫蔡濟恭之罪。有萬必誅。無一可貸。始也陰圖之醞釀。潛售凶禍之謀。終焉逆節之綻露。反肆仇視之惡。前後負犯。寸戮猶輕。而於是乎大臣言之。三司討之。貫盈之罪。彰著無餘矣。殿下不惟不加誅殛。乃反曲庇。官職自如。殆若無故。忍見巨測之說。又登章奏之間。惟其無君父之心。撑腸自在。此臣等所以腐心痛骨。義不與共戴者也。懲討之人。譴謫相續。一日二日。王章尙稽。世道詿誤。人心陷溺。未知何樣駭機。伏在何處。豈不凜然乎。明正典刑。使亂賊懼而國是定焉。
정조 8년 · 강
罷備堂金華鎭等職。
정조 8년 · 목
敎曰。刑政乖戾。其國不殆。予未之聞也。否則予何惜於一重臣。日以阻擋言路爲事耶。予之商量。非等閑商量。諸臣尙不知予意之堅定乎。抑務欲角勝而後已乎。自有日前箚批及備忘記。第一件事。旣不敢復提。則猶且斷斷於第二件事。甚至捏引疏辭句語。群咻而衆斥。自予觀之。益覺其露拙。諸臣。殆有甚於邢七之狼貝。可哂且可悶。今日備堂聯疏之擧。又何等怪底擧措。位至重宰者。劻勷如許。諸臣不足恤。後之覩今者。謂朝廷有人乎否乎。位著苟艱。雖曰無以備位。苟欲求之。亦豈患無人。似此卿宰。決不欲含垢容置。聯疏備堂金華鎭鄭尙淳金魯鎭徐有隣徐有慶嚴璹李★(土+甲)李在簡金履素徐有寧李柱國李昌運徐有大徐有防沈豊之。一幷罷職不敍。其中武將。出言發論。自與文宰差殊。戎垣亦非數遞之窠。姑施罷職之典。五曹長官俱有窠。政官牌招開政。
정조 8년 · 강
命訓鍊大將具善復。兼察禁御將。右捕將趙圭鎭。兼察左捕將。